Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: Fra Josip Sopta, provincijal,
Fra Drago Ljevar, gvardijan 098 337 001 ili e-mail: drago.ljevar@si.t-com.hr
Fra Diego Deklić tajnik provincije, vikar, ekonom
i fra Tomislav Ćurić knjižničar
Zadar, 28. veljače 2010.

9(20)2010.

Evanđelje (Lk 9,28b-36)
Dok se molio, izgled mu se lica izmijeni.
Čitanje svetog Evanđelja po Luki.
U one dane: Povede Isus sa sobom Petra, Ivana i Jakova te uziđe na goru da se pomoli. I dok se molio, izgled mu se lica izmijeni, a odjeća sjajem zablista. I gle, dva čovjeka razgovarahu s njime. Bijahu to Mojsije i Ilija. Ukazali se u slavi i razgovarali s njime o njegovu Izlasku, što se doskora imao ispuniti u Jeruzalemu. No Petra i njegove drugove bijaše svladao san. Kad se probudiše, ugledaše njegovu slavu i dva čovjeka koji stajahu uza nj. I dok su oni odlazili od njega, reče Petar Isusu: »Učitelju, dobro nam je ovdje biti. Načinimo tri sjenice: jednu tebi, jednu Mojsiju, jednu Iliji.« Nije znao što govori. Dok je on to govorio, pojavi se oblak i zasjeni ih. Ušavši u oblak, oni se prestrašiše. A glas se začu iz oblaka: »Ovo je Sin moj, Izabranik! Njega slušajte!« I upravo kad se začu glas, osta Isus sam. Oni su šutjeli i nikomu onih dana nisu kazivali što su vidjeli.
Riječ Gospodnja.

PREOBRAŽENJE (Lk 9, 28-36)
Lukin zapis o Isusovom preobraženju više je proročanstvo nego li povjesnica. U govoru o Isusovom preobraženju sažeta je Izraelova povijest (Mojsije i Ilija), sažeta je i kasnija reakcija apostola (Ivan, Jakov, Petar). Prema tome tekst ima vječnu i sveopću poruku, sjećanje i proročanstvo! Apostoli su u velikom zanosu pošli za Isusom, svugdje su se mogli vidjeti božanski prsti. Čudesa su se događala. Još se nije puno mislilo što iz svega toga slijedi.
I sad je nastupio izvjesni zamor, došle su krize, učitelju se prijeti, urotili se protiv njega vlast i svećenstvo. (Ovo je sve govor o Isusu i njegovim učenicima, ali ovo treba prevoditi kao redovno događanje u svakom zanosu i pokretu !). Svaki ljudski zanos nužno prati susret s realnošću, a to znači i ulazak u krizu. U zanosu se miješa moguće i nemoguće, želje i stvarnosti. Tek kroz život se zanos pokazuje koliko je realan, a koliko utopija.
Tada se nameće novo pitanje, kud sad, da li nastaviti istim putom? Pa baš radi ovoga upitnog stanja bilo je potrebno proći “iskušenje pustinje”. U pustinji je bilo predviđeno sve događanje - više nego li čovjek uopće može vidjeti. Sada se postavilo pitanje je li Isus Bog, je li on onaj čekani. I bila je potreba preobraženja, prvenstveno apostola. Trebalo je obnoviti apostole, a za tu obnovu morali su imati “dodatno” otkriće tko je Isus.
Tako bi mogli reći, Isus se više objavljuje, a u svjetlu njegove objave preobražuju se apostoli. Apostoli (Petar) su htjeli ostati u stanju zanosa, mi svi želimo ostati u stanju “neba na zemlji”, ali zanos je baš zato da se “uleti” u realnost života i da ga se pročisti, zapravo dovede do kraja. Isus ne želi ostati na “vrhovima”, on i njegovi učenici silaze među narod i kreću kroz križ prema uskrsnuću. - Ovo je općenita forma i formula.
Ne smije se ostati na trenutnom “viđenju”. U ovome životu mi ne možemo naći čas koji bi bio završni čin našeg života. Svi oni upućuju nas prema dalje. Duhovni učitelji (Tauler i dr.) upozoravaju na opasnost ostanka u stanjima neke duhovne slasti i smirenosti. To bi nas moglo zavarati da parcijalno izjednačimo s vječnim i univerzalnim. Kroz ovaj “događaj” Isusova preobraženja objavljuje se još jedna vrlo bitna istina.
Objavljuje se kako će se Bog objavljivati, odnosno kako će se prepoznavati. To je izrečeno kroz likove Mojsija i Ilije i Isusa. Do Isusa objava se događa u “oblaku” koji je zasjenjivao Mojsija na Sinaju: to je kozmičko objavljenje Boga. Isus sad zamjenjuje Mojsija: Bog se od sad objavljuje na preobraženom ljudskom licu. Isus postaje najpotpunija objava Božja. - To je također putokaz gdje treba tražiti i prepoznavati Boga: u ljudima i na njihovim licima.
Preobraženi Isus postaje Krist, preobraženi Simon postaje Petar, preobraženi Savao postaje Pavao.... oni su živa objava živoga Boga koji ljubi čovjeka. Pa već i ovim započinje novi proces spasenja i vjerovanja. Zato onaj koji vjeruje u Boga kakvog objavljuje Isus pozvan je da krene među ljude i među njima svjedoči Božju ljubav i božansku budućnost. Slavu Božju objavljuje pročišćeno ljudsko srce. Zato je svima nama potrebno preobraženje.
Potrebno nam je nekada da susretnemo izuzetnu osobu koja će nam posvjedočiti istinsku ljubav pa da se u toj snazi preobrazimo. Kroz Isusa se događa taj preobražujući susret i objavljenje Boga ljubavi i čovjeka slike Božje. Marijan Jurčević, OP

KUMSTVO U MISIJAMA - U IZNOSU OD 100 € Prošle godine, tijekom Došašća, kada je među nama na kratko boravio, fra Ilija Barišić, naš misionar u Kongu, župa Kimbulu, pokrenuli smo dobrotvornu akciju kumovanja, tj. pomoći u školovanju siromašne djece iz njegove zajednice. 100 € godišnje, kroz šest godina, mnogima ne predstavlja veliku poteškoću, a tamošnjoj djeci to je veliki dar, velika nada, da će se tako lakše osamostaliti i oduprijeti svim kolonizatorima.
Dok u njihovo i fra Ilijno ime zahvaljujemo svim kumovima, molimo Vas da ovu akciju nastavimo i pomognemo NOVIM KUMSTVIMA. Također potičemo i nove kumove da se uključe u akciju koja traje i dalje.
Mi za njega primamo donacije na naš žiro račun i to preko naše Provincije ide fra Iliji. Račun kunski glasi Hypo Alpe-Adria Bank d. d., Zagreb: 2500009-1101027824 Vi naznačite da je to za fra Iliju "kumstvo". Nama pošaljite obavijest i naš tajnik Provincije i ekonom će proslijediti fra Iliji.Fra Iliji možete pisati na E-mail Address(es): ilija_barisic@yahoo.fr

NAJAVLJUJEMO HODOČAŠĆE U BITETTO
Mjesto gdje je živio i umro bl. Jakov Zadranin. Vrijeme hodočašća je predviđeno za 24. travnja do 29 travnja.
Polazak je u nedjelju u popodnevnim satima iz Zadra prema Splitu i povratak u četvrtak u jutarnjim satima.
Svi zaniteresirani mogu rezervirati vrijeme i javiti se u sakristiju. Cijena ovog hodočašća je 1.500 KN.

Popričesna meditacija
2. korizmena nedjelja godine C
Moje mi srce govori “Traži lice njegovo!”
Da, lice tvoje, Gospodine, ja tražim. (Ps 27,8-9)
Poput Petra, Ivana i Jakova i mi bismo voljeli reći: “Lijepo nam je ovdje biti.”
Svakodnevni život umara. Mnogo toga se ne zbiva onako kako bismo htjeli.
Oboje nam je potrebno: uzlaženje – da bismo svoj život promatrali odozgor, ali i povratak u poniznost svakodnevnice.
Gospodine Isuse Kriste!
Povedi i nas na vrlo visoku goru, dalje od niskih briga, da nas ohrabri Tvoje lice. Obasjaj nas svjetlom svoga lica, jer mnogo je tame u nama i oko nas, treba nam novo prosvjetljenje, nova snaga, nova bjelina da bismo mogli više Tebi živjeti. Pa da, ohrabreni i obasjani svjetlom Tvoga lica, u Tvoje ime preobražavamo lice ovoga svijeta!
Priredio: Dario Miletić

SATNICA * OBAVIJESTI * SATNICA * OBAVIJESTI * SATNICA * OB
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Danas Crkva slavi: II. Korizmena nedj. (Pačista), Roman, Teofil
- PUT KRIŽA u Korizmi petkom i nedjeljom u 18,30 sati
Ponedjeljak: Albin, Jadranko
- Kateheze za odrasle ponedjeljkom.
Susret započinje u 19,45 sati.
Utorak Lucije, Agneza Praška - utorkom pobožnost sv. Anti
- Kateheza za mlade utorkom.
Susret započinje u 20 sati.
Srijeda Zvjezdan, marin
Četvrtak Kazimir, Eugen
Petak Hadrijan, Euzebije – PUT KRIŽA (u 18,30 sati)
Subota Marcijan, Zvjezdana
Nedjelja III. Korizmena nedj. (Bezimena), Perpetua, Felicita
- PUT KRIŽA u Korizmi petkom i nedjeljom u 18,30 sati
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u korizmi Križni put
Krunicu molimo svaki dan u 18,30 sati.

Naša Provincija sv. Jeronima uključila se u akciju pomoći Haitiju i poziva pojedince i naše samostane da se odazovu ovom apelu za pomoć.
Svoje priloge možete darovati u našoj crkvi ostavljajući u kasi na dnu naše crkve sv. Frane.
Unaprijed hvala.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica naše župe sv. Nikole Tavelića u Rijeci)